MFEC แจงปรับโครงสร้างภายใน ทุนญี่ปุ่นพร้อมสนับสนุนเหมือนเดิม
MFEC แจงปรับโครงสร้างภายใน ทุนญี่ปุ่นพร้อมสนับสนุนเหมือนเดิม
7 ก.ค. 2559

จากการรายงานข่าว กลต.ได้รับรายงานการจำหน่าย หุ้นของบริษัท เอ็ม เอฟ อี ซี จำกัด (มหาชน) หรือ MFEC โดย TIS INC. ซึ่งเป็นการจำหน่ายเมื่อวันที่ 1 ก.ค.2559 จำนวนหลักทรัพย์ที่จำหน่ายคิดเป็น 17.67% และส่งผลให้จำนวนหลักทรัพย์ภายหลังการจำหน่ายคิดเป็น 0.0% ของสิทธิออกเสียงทั้งหมดของกิจการ แต่ในวันเดียวกันก็มีการซื้อกลับเข้ามาโดยใช้ชื่อ TIS INC. ในจำนวน 17.67% เหมือนกัน
โดยข้อมูลในส่วนนี้มีการชี้แจงจาก MFEC ว่า การซื้อขายหุ้นดังกล่าวเกิดจากบริษัทลูกของ TIS INC. ขายหุ้น MFEC ให้กับบริษัทแม่ ซึ่งทั้งสองบริษัทได้ทำการควบรวมและปรับโครงสร้างภายในองค์กร (Restructure) เพื่อให้มีความคล่องตัวจึงกลับมาใช้ชื่อ TIS INC. อีกครั้ง เพื่อแสดงให้เห็นว่ากลุ่มทุนจากญี่ปุ่นไม่ได้มีการขายหุ้นทิ้งแต่อย่างใด
อนึ่ง TIS Inc. เป็นบริษัทชั้นนำจากประเทศญี่ปุ่นในเครือของ IT Holdings Group ซึ่งให้บริการโซลูชั่นไอที ด้านการวางระบบ ,ศูนย์ข้อมูล และระบบคลาวด์ และเป็นผู้ถือหุ้นรายใหญ่อันดับ 1 ของ MFEC ถือหุ้นอยู่ทั้งหมด 77,983,675 หุ้น หรือ 17.67%